آخری کنارے پر (کتاب)

`آخری کنارے پر معید رشیدی کا پہلا اردو شعری مجموعہ ہے۔ جو ریختہ فاونڈیشن نے شائع کیا ہے۔ سرورق دیدہ زیب اور طباعت اعلیٰ معیار کی ہے۔ یہ مجموعہ 149 صفحات پر مشتمل ہے۔
معید رشیدی اردو زبان کے شاعر، محقق، تنقید نگار اور نثر نگار ہیں۔ ان کا اصل نام عبد المعید ہے۔

 ناقدین کی آراء 
 صابر: کتاب کے آغاز ہی میں شعری زبان کے لوازم سے آراستہ انتسابی نوٹ نثری نظم کا تاثر پیش کرتے ہوئے قاری کو ایک نئے شعری ذائقے کے مقابل آنے کے لیے تیار کر دیتا ہے:
اس خلا کے نام
جولفظوں سے نہیں بھرا جا سکتا!
اس خلش کے نام
جو کمرے کی خاموشی
اور دھویں کی بے چہرگی میں
ہر سانس کے ساتھ
کہیں تحلیل ہو جاتی ہے!!
انتساب کے بعد کتاب کا مقدمہ بعنوان صریر خامہ قاری کو ایک دوسری معنی آفریں فضا سے ہمکنار کرتا ہے۔ معید رشیدی نے نہایت پر اثر تخلیقی نثر میں اپنی شاعری کے محرکات، وسائل اور ترجیحات سے بحث کرتے ہوئے اپنے شعری نظریے سے قاری کو روشناس کرانے کی سعی کی ہے۔ 

 راغب اختر: معید کے اشعار اپنے قاری کو فوراً حیرت میں مبتلا نہیں کرتے بلکہ غیر شعوری طور پر اسے ان احساسات میں شریک کرتے ہیں جن کا اظہار شعر میں کیا گیا ہے۔ مجموعہ کا وہ حصہ جو صریر خامہ کے عنوان سے لکھا گیا ہے واقعی پڑھنے کی چیز ہے۔ 
ایسے اشعار کی تعداد زیادہ ہے جو شاعر کے نجی جذبات و احساسات کی عکاسی کرتے ہیں۔ وہ لوگ جو معید کو قریب سے جانتے ہیں وہ مجموعہ میں معید کی شخصیت کے مختلف پہلوؤں کو محسوس کر سکتے ہیں۔ معید اپنی نجی زندگی میں بھی کسی بات کو براہ راست کہنے سے گریز کرتے ہیں اور یہی کیفیت ان کے اشعار میں بھی پائی جاتی ہے۔
مجموعہ میں کئی اشعار ایسے بھی ملیں گے جہاں آپ کو محسوس ہوگا کہ کوئی اچھا شعر بنتے بنتے رہ گیا ہے، لیکن غزل کی شاعری میں ایسا ہونا عام بات ہے۔ اس کے علاوہ یہ بات بھی ذہن میں ہونی چاہیے کہ یہ شاعر کے شعری سفر کی ابتدا ہے اور مستقبل میں ان کی شاعری میں مزید بہتری کا قوی امکان موجود ہے۔

 نمونۂ کلام 

اے سمندر کی طرف دیکھنے والے تو نے

اپنے طوفاں کا نظارہ تو کیا ہوتا کبھی

اپنی نظروں میں سبک سار ہوئی ہے مری ذات

ایسی آزادی سے زنجیرِ انا بہتر تھی

دل کی تعمیر میں ممکن نہیں ہر شے کی شناخت

کچھ نہ کچھ تو کہیں بے نام سا رہ جاتا ہے

اب کے ہر خواب ہوا ہے خنجر

پچھلے منظر کی طرف لوٹتے ہیں

اک عمارت مرے باہر ابھی توڑی گئی تھی

ایک ملبہ مرے اندر کہیں بکھرا ہوا ہے